Un Hedo Andro

**Un Hedo Andro**
W. Somerset Maugham
Id habe risko de sistema u bio de plu hetero-pe. E mi freqe pa qestio se; de un auto fide de plu-la politika-pe, plu re-forma-pe e plu simi civi qi dina mu ami de muta mu habitu e punktu de vista. Mi panto kron hesita de dona konsili; ka qo-mode pote pe dona konsili ad hetero-pe minus ski u-la persona iso boni de tu ski auto? Boni Ciela! Mi ski fo pusi de mi auto; e mi ski zero-ra de ali hetero-pe. Na pote solo divina de plu puta e plu emotio de na plu vicini-pe. Singu mo de na es u ge-kapti-pe in solito turi; qi komunika ko plu hetero ge-kapti-pe; qi forma homini per plu norma signi; e qi ne habe exakti iso semane pro mu de pro an auto. E mali-fortuna, pe habe solo mo bio; pe freqe ne pote repara plu ero. E mi es qo-pe? Qi debi dice ad ali-hetero-pe qo-mode an debi duce an bio? Bio es no-facili; e mi pa detekti id sati no-facili de boni eko auto bio; e mi ne este ge-stimula de doci bio-mode ad ali hetero-pe. Sed es plu-la andro qi akti ero a proto de mu viagia de bio. U via avanti mu es ge-konfusi e risko; e oligo-kron minus volu; mi pa du gene dina de indika mu fata. Plu-kron plu andro pa dice a mi; mi debi akti qo de mi bio? E brevi tem po-co, mi pa vide se ge-tegu per u-la melano extra-vesti de destina.

Mo kron mi ski; mi pa dona boni konsili.

Mi pa es u juve andro; e mi pa eko in u meso-gluko kamera-fa in London proxi Viktoria Statio. Tardi mo po-meso-di mi nu pa puta; mi pa ergo sati pro u-la di; kron mi pa audi u soni de mi kampani. Mi pa apri u porta; e pa vide un andro mi ne ski. An pa qestio mi nima; mi pa dice id ad an. An pa qestio si an lice veni in.

‘Sura.’ Mi pa reakti.

Mi pa duce an in mi sedi-ka; e pa ofere an u sedi-mo. An pa feno subo embarasa. Mi pa ofere ad an u cigareta; e an pa habe no-facili de piro id minus lase kade an kefa-ve. Po an pa sucede u-ci lukta; mi pa qestio an; si mi pote loka an kefa-ve epi sedi-mo pro an. An tako pa akti u-ci; e iso kron pa lase kade an pluvi-skuta.

‘Mi spe; tu ne este anti mi veni a tu,’ an pa dice. ‘Mi nima es Sr. Stephens e mi es medika-an. Mi doxo; tu es ge-nexu ko medika ergo, qe?’

‘Ja, sed mi ne es u praxi medika-an.’

‘No, mi ski u-la. Mi nu-pa lekto u bibli ge-grafo ex tu de Espania; e mi volu qestio tu de id.’

‘Id ne es u fo boni bibli; mali-fortuna.’

‘U faktu es; tu ski uno-ra de Espania; e mi ski zero hetero-pe qi ski u-ci. E mi pa doxo; posi tu sio dona a mi mero info.’

‘Sura, mi hedo fu auxi tu.’

An ne pa dice u pusi tem. An pa tensio e prende an kefa-ve; po-co, pa tena id in mo manu e feno minus puta de ali-ra pa karesa id kon hetero manu. Mi pa divina; u-ci akti pa dona fide ad an.

‘Mi spe; tu ne doxo id fo strano; de uno-pe tu ne ski dice ko tu per-co.’ An pa ridi; feno subo penite. ‘Mi ne tende dice a tu holo stori de mi bio.’

Kron ali-pe dice u-ci a mi; mi panto-kron ski; u-la es exakti qod mu tende akti. Mi ne este anti id. Veri, mi subo amo id.

‘Bi paleo tanta pa kura de mi. Mi zero kron pa ki ad ali-lo. Mi zero-kron pa akti ali-ra. Mi pa gene game sixa anua retro. Mi habe zero infanti. Mi es medika oficio-an in pato-do in Kamberwell, London. Nu mi ne pote tolera id.’

Il pa es uno-ra fo sti puta de plu-ci brevi e akuto frasi. Mu pa tena dina. A nu mi pa du brevi oku an; sed nu mi ma kura skope ad ad. An pa es u pusi andro; dina e kompakti; ko bari e rondo soma. Posi, an pa habe tri-ze anua; an pa habe u rondo e rubi facia; ex qi bi pusi obskuri e brilo oku pa radia. An melano kapila pa es fo brevi ge-seka ad an buleta-morfa kefa. An pa es ge-vesti per fo ge-uti ciano vesti-fa. Id pa es tro mega supra plu genu; e plu marsu pa es tro ge-ple e no-sistema.

‘Tu ski de un ergo de u medika oficio-an in pato-do. Mo di es fo simi singu di. E posi mi fu akti u-ci ergo tem holo mi bio. Qe tu doxo; id es profito?’

‘Id es profito te gene in-valuta te eko’. Mi pa reakti.

‘Ja, mi ski. Un in-valuta es subo boni.’

‘Mi ne ski; u kausa tu pa veni a mi.’

‘Bene, mi pa volu ski; qe tu doxo; il es ali fortuna pro un Englanda medika-an in Espania? ’

‘Qo-ka Espania?’

‘Mi ne ski; mi habe u volu pro id.’

‘Id ne es simi Karmen, tu ski.’

‘Sed id habe heli, boni vini e kromo; e id habe puri aero te boni inspira. Las mi dice; fo brevi e klari. Per fortuna, mi pa gene ski; es zero Englanda medika-pe in urba de Seville. Qe tu doxo; mi sio pote gene sati in-valuta la? Qe id es no-sofi de linqe mi sekuri ergo; e vice id per no-sura ergo?’

‘Tu gina doxo qo de id?’

‘Fe es hedo de tenta id.’

‘Id es u mega risko.’

‘Mi ski u-la. Sed si tu dice, ki la; mi fu akti-co; si tu dice resta ci; mi fu resta ci.’

An pa du skope a mi forti, per plu-la brilo oku; e mi ski; an pa dice u veri. Mi pa puta brevi tem.

‘U-ci fu efekti tu holo futura; tu auto nece decide. Sed mi fu dice u-ci a tu; si tu ne volu valuta e vice-co, tu es hedo de gene solo sati in-valuta te nutri-se e vesti-se, tu debi ki. Ka, tu fu fru u splendi bio.’

An pa ki ab. Mi pa puta de an tem mo alo bi di; e po-co, pa oblivio de an. U-ci acide pa apo ex mi memo.

Post poli anua; minimu mo-penta anua, per fortuna mi pa es in Seville. Mi pa sufere pusi pato problema; e seqe-co, mi pa qestio un hoteli fero-pe si il es un Englanda medika-pe in u-la urba. An pa dice ja; e pa dona a mi un eko-lo. Mi pa ki per vagona; e tem na pa sto extra u domi u pusi e obesi andro pa ki ex. An pa hesita u brevi tem kron an pa vide mi.

‘Qe, tu pa veni te vide mi?’ an pa dice. ‘Mi es un Englanda medika-pe.’

Mi pa dice ad an de mi problema; e an pa petitio mi de veni in an domi. An pa eko in norma domi de Espania; kon u ge-pave-lo. An konsili-ka qi pa duce ex id; pa es ge-spora per poli bibli, papira plu medika-me e poli hetero-ra. U-ci vista posi sio sti fobo u timidi pato-pe. Post mi visita mi pa qestio u preci de an servi. An pa dice no per an kefa e pa sub-ridi.

‘Es zero servi-preci.’

‘Qo-ka no?’

‘Qe tu ne memo mi? Ka, mi es ci kausa de uno-ra tu pa dice a mi. Tu pa muta mi holo bio. Mi es Sr. Stephens.’
U-ci info signifi zero-ra a mi. An pa sti memo mi de na pa unio; e an pa dice a mi qod mi pa dice ad an. E gradu per gradu; ex funda de mi memo; mi pa memo mero de na pa unio.

‘Mi pa qestio se; si mi ali kron sio re-vide tu, an pa dice. ‘Mi pa qestio se si ali kron mi sio habe u fortuna de dice gratia a tu.’

‘Id pa es u sucede, qe?’

Mi pa skope ad an. Nu an pa es fo obesi e habe zero kapila; sed an plu oku skintili kon hedo e an sani rubi facia fero u fo boni humori. Plu vesti de an pa es fo no-puri; sura mu pa es ge-face per Espanol sue-pe. An kefa-ve pa es u lati-margina Espanol sombrero. An pa feno a mi qasi; an sio ski u fo boni botilia de vini kron an pa vide mo. An pa habe u feno de disipa e plus de holo simpati. Pe posi, sio hesita de laso an apo mu apendici; anti-co, mi ne pote imagina u ma delekto-an te ko bibe u vitri de vini.

‘Sura tu pa es ge-game?’ mi pa dice.

‘Ja, mi gina ne pa amo Espania; fe pa ki versi ad England; fe ma-amo id la.’

‘O, mi este penite de u-la.’

An plu melano oku pa brilo un amusa e milita sub-ridi. Veri, an pa habe u feno de u juve Silenus.

‘Bio es ple de plu re-paga;’ an pa murmuro.

An nu-pa fini dice plu-ci lexi kron un Espanol gina pa veni a porta. Fe ne pa es fo juve; anti-co, fe klari dura habe un hedo e delekta kali. Fe pa dice ad an per Espanol; e mi ne pa pote fali de ski; fe pa es u domina-pe de u-ci domi.
Tem an pa sta para porta te lase mi ki ex; an pa dice a mi. ‘Tem na pa unio tu pa dice a mi; si mi veni a ci, mi sio gene solo sati in-valuta te nutri se e te vesti se, sed mi sio fru u splendid bio.

Bene, mi volu dice a tu; tu pa dice u veri. Mi pa du es pove; e mi panto-kron fu du pove; sed, boni ciela! Mi fo mega pa fru se. Mi ne sio kambio u-ci splendi bio de mi kon u-la bio de ali regi-pe in holo munda.’